নিজস্ব প্রতিবেদন: 'বাংলা জয়ের জন্য কাজ করুন', চলতি বছরে দ্বিতীয় বারের জন্য পশ্চিমবঙ্গ সফরে এসে রাজ্য নেতাদের এই বার্তাই দিলেন বিজেপি সভাপতি অমিত শাহ। "পশ্চিমবঙ্গে বিজেপির উত্থান চোখে পড়ার মত হলেও, এই রাজ্যে বিজেপি এখনও শিখরে পৌঁছাতে পারেনি। আমাদের এখন একটাই লক্ষ্য হওয়া উচিত, তা হল পশ্চিমবঙ্গে বিজেপির সরকার প্রতিষ্ঠা", রুদ্ধদ্বার বৈঠকে এটাই ছিল অমিত-বার্তা।  রাজ্য বিজেপির সম্পাদক সায়ন্তন বসুও এক সাক্ষাৎকারে জানিয়েছেন, বিজেপি সভাপতি অমিত শাহ রাজ্য বিজেপির শীর্ষ নেতৃত্ব সহ জেলা বিজেপি নেতাদেরও স্পষ্ট করে দিয়েছেন, 'আকাশ ছোঁয়াই এখন বিজেপির শেষ সীমান্ত। আর সেটা তখনই সম্ভব হবে যখন পশ্চিমবঙ্গে সরকার গঠন করতে পারবে ভারতীয় জনতা পার্টি'।  বিজেপি সূত্রের খবর, দলের নেতা কর্মীরা কোথায় কীভাবে আক্রান্ত হচ্ছেন সেকথা শুনতে নারাজ অমিত শাহ। বরং বুথ স্তর পর্যন্ত কীভাবে কাজ করা যাবে, সে পরিকল্পনাতেই তিনি শান দিতে বলেছেন নেতাদের। উল্লেখ্য, রাজ্য বিজেপি নেতাদের আগামী লোকসভা নির্বাচনের জন্য ২১টি আসনে জয় হাসিলের লক্ষ্যমাত্রাও বেঁধে দিয়েছেন বিজেপির মাস্টার প্ল্যানার অমিত শাহ।